Gara poetica 
Orroli (27 settembre 1971) – Festa de Santu Pitzente

Poetas:
Pepe Sozu
Juanne Seu

Temi:
1° tema:  
2° tema: 

ESORDIU

Sozu 
Orroli, a custu tou ateru invitu 
apo torradu a risponder presente. 
No isco si est atere o Pizzente 
chi m'at fatu arrivare a custu situ. 
Ma s'idet in piata paga zente, 
forsi fin in paura 'e abba e fritu. 
No los ap'eo in numeru contados 
ma saludo sos primos arrivados.

Seu 
S'atera 'olta jughio a sa dresta 
unu 'e sa provincia 'e Nuòro 
ma m'est restada imprèmida 
in su coro s'acoglienzia gentile e onesta. 
Ocannu torro a sa matessi festa 
cun-d-unu raru fizu 'e Logudoro. 
Chi totu andet in bene non dubbìto 
e caldu unu saludu bos repito.

Sozu 
In custu palcu sétzidu a sa dresta 
no m'ana 'idu po so prima sera 
poite nde so 'etzu 'e custa festa, 
bidu cumpanzos de ogni manera. 
Ma como illimpiada s'est s'aèra, 
no minetat ne abba e ne tempesta. 
Bastat s'abba ch'infustu at custa zona 
e-i como bi cheret note 'ona.

Seu 
Orroli ja fit posta 'e malumore, 
l'apo cumpresu a su prim'impiantu 
ca fit tres dies pioende tantu 
s'abba ch'est pro so terra unu licore. 
Su chi perden sa festa e-i su santu 
l'at balanzadu massaiu e pastore. 
Bastat, sa 'idda no bi perdet mai 
ca su chi perdet goi 'alanzat gai.

Sozu 
Si cambiat in bonu s'istajone 
chi como naschen elvas e fiores, 
si campat in campagna ogni masone 
e crèschene sos anzones minores. 
A su mancu no b'andan sos pastores 
a pedire mangime a sa Regione 
ca isperan iníe sa cucagna
da chi non naschet pasculu in campagna. 

Seu 
Ocannu cando fin in carestia
che sun andados a fagher murrunzu. 
Sos postores inie in cumpagnia 
nachi nd'an bidu cun pistola in punzu. 
Invece si lis faghet bonu atunzu 
si 'estit sa campagna 'e allegria. 
E ultres ch'issos an annada adata 
tenimos nois sa peta barata.

Sozu 
No isperes in-d-un'annada rara 
chi 'e peta barata as su cuntentu. 
Anzis creo chi b'apat aumentu: 
ocannu l'an a bender pius cara. 
No est sa zente chi siat avara 
ma ca cherimos peta ogni momentu. 
E-i sa robba chi sa terra at susu 
a nos campare no bastat piusu.

Seu 
A da chi faghet una bona annada 
si calmat finas sa zente maligna. 
E nde podimus bider giara insigna 
si s'abbundanzia est moltiplicada. 
Poi cando no bastat in Saldigna 
comporamus so peta cungelada. 
E si popamus peta americana 
nde lu calan su preju a mala gana.

Sozu 
Sos prejos a giamare a sos apellos 
dubbios già mi ponet como in mente. 
As osselvadu in totu sos masellos 
chi bi at peta paga e meda zente. 
E da chi 'enin sos anzones bellos
los an a ispedire a continente. 
Tando nos batin peta cungelada 
ch'est dae bìndígh'annos masellada.

Seu 
Ispero chi s'anzone o su crabitu 
ocannu no lu dian chena nudda 
ca sos pastores tenen su profitu 
dae sa legge De Marzi e Chibudda 
ca pagan de un'ètar'in afitu 
su tantu chi si 'alet una pudda.
E si signores sun in sa pinneta 
nos poden abbasciare casu e peta.

Sozu 
Ma si non lassas su prétziu in pasu 
ja pones calchi ricu in malumore. 
De Marzi non l'at fatu unu favore 
chi l'at sos benes suos tusu a rasu. 
E creo chi no penset su pastore 
a regalare como peta e casu: 
da ch'est padronu su prétziu faghet 
e bi la pagan cantu li piaghet.

Seu 
Fit su pastore bastante in afannos 
afrontende su nie, abba e bentu. 
Isse patiat paris cun s'armentu 
e pensaiat solu pro sos mannos. 
Sa legge fata como in Parlamentu 
cheriat fata dae chimbant'annos 
ca fit 'istadu 'ene su pastore 
e si fit abbasciadu su signore.

Sozu 
Non mi presentes de custas iscenas 
pro ti dare s'aplausu sa folla. 
Calchi ricu iscatat che una molla 
cando l'ammentas piagas e penas 
prit'ana fatu De Marzi e Cipolla 
corrias largas in costas anzenas. 
S'anzenu ja l'an dadu a bonu coro 
però non tocan sa bujaca insoro. 

Seu 
Non nd'apo 'e s'aplausu oriolu 
ma la sigo a sonare so campana. 
In sa Sardigna in epoca lontana 
ch'aiat legges chi faghian dolu: 
difatis su pastore sardignolu 
s'est fuidu in su Laziu e Toscana 
ca fini sos afitos un'abbusu 
e no podiat campare piusu.

Sozu 
Sa fuidura mi paret istrana
e medas custu passu l'ana fatu. 
Inie pagan puru su recatu 
e su matessi preju an casu e lana 
ma sos chi sun in Laziu e Toscana 
paren in domicilio coatu. 
Bi nd'at paritzos, ti fato a ischire, 
chi los an obbligados a partire.

Seu 
Sas legges cussu tempus malaitu 
a sos pastores daian istragu. 
Como invece c'an cambiadu situ 
godin sa vida e an calchi disvagu. 
Cuddos chi tenen terras in afitu 
las sunu comporende a pagu a pagu 
ca no bi sun inie sos birbantes 
e inoghe parian mendicantes.

Sozu 
Deo ti devo dare una risposta
non mancu a controbater sos errores. 
Ma sun in Parlamentu senza sosta 
a cuntzeder immensos sos favores: 
custu guvernu paret fatu a posta 
solu po assistire sos pastores, 
ca tenen peta, casu e calchi anzone 
sos fizos raros de sa natzione. 

Seu 
No est pro su pastore sa cucagna 
tantu no vivet sétzidu in cadrea, 
afrontat de su tempus sa pelea 
dae sa pianura a sa montagna: 
ja l'as bidu ch'in sa Sardigna intrea 
si fit ispopulende sa campagna. 
E ana postu sa legge in viaggiu 
ch'a su pastore l'aggiunghet coraggiu.

Sozu 
Ma sa campagna a su livellu pone 
prémiu senza dareli e castigu. 
Ite l'an fatu a su massaiu antigu 
su chi laorat un'aidatone? 
Bi cheret unu cuintale 'e trigu 
po comporare una perra 'e anzone. 
Nisciunu a cussu li narat s'iscuru: 
devian azuare cussu puru. 

Seu 
L'isco ch'est su massaiu in isventura 
e sun totu sufrende males cruos. 
In Sardigna sos tratores e gíuos 
che cheren postos in sa sepoltura. 
Ite nde faghes de s'agricoltura 
si non rendet nemmancu s'unu-duos? 
Pro chi no morzat sa zente 'e su fàmine 
deven aumentare bestiamine.

Sozu 
Deo ti naro in sa nostra Regione 
bi devet aer dinari bastante. 
Ognunu est diventadu dimandone 
e l'assistin a chie est arrogante. 
In su chintu s'an postu su cordone, 
dognunu b'andat che padre chilcante. 
E chie leat palte in calchi iscena 
nde torrat cun sa bèltula piena. 

Seu 
Làssala, Peppe Sozu, cuss'iscena 
ca finas disonore a tie dada. 
Sa zente sardignola isventurada 
la trataian che cane in cadena 
ca fit s'isula nostra calculada 
de s'Istadu una teraca anzena. 
Ma tue no ammitis s'aurora 
prite la cheres ischiava ancora.

Sozu 
Ma ite m'asa fagher a ischire? 
Devimos s'argumentu controllare. 
Sa zente impedidu an de furare 
assegurende bene a s'avenire. 
Ma su ch'abbetuadu est a pedire 
no bi torrat pius a trabagliare. 
Ti paret s'atzione pius bona 
però diventat so zente mandrona.

Seu 
Tue cheres sustenner s'arrejonu 
che chi non l'apas bidu su destinu. 
Ma su sardu pastore e contadinu 
no at mai connotu tempus bonu. 
Solu condo 'idiat su padronu 
jà li deviat fagher un'inchinu. 
E tue naras ch'est una dilgrascia 
ca non bessit pius a cara bascía.

Sozu 
Si fato a una legge su contrariu 
jà no afogo in su meu arrejonu. 
Chie de terra est su propietariu 
mi' ch'a li narrer ricu est como in donu. 
In calchi casu b'est s'afituariu 
ch'at cosa pius meda 'e su padronu. 
A isse cussa legge ja li grabbat 
però cuddu l'afliggit e l'agabbat.

Seu 
Mi dispiaghet a intender gai 
unu bravu e astutu cantadore 
chi da cando fit giovanu e minore 
forsi est istadu suta 'e su babbai, 
ca tue puru as fatu su pastore 
e tando no as postu pumas mai. 
Però de sos mezoros inimigu 
cheres torrare a su tempus antigu.

Sozu
Lassami su pastore, 'elveghe e baca: 
non chelzo semenare peste e lua. 
A da chi una legge lassat taca 
ja mi paret sa pena sa pius crua, 
non pro ch'irrobbet sa mia bujaca 
a che I' 'etare in sa bujaca tua.
Cussos nachi 'e sa legge sun sos mastros 
ma sun faghinde fizos e fizastros.

Seu 
Pro ch'a tie ti selvat de ofesa 
deo sigo sa propia chimera. 
Chie l'afrontaiat sa bufera 
no buscaiat su tantu 'e s'ispesa 
e poi tzeltos ricos sa richesa 
no si l'an tribagliada in miniera. 
Forsi isfrutad'an su pòpulu intreu 
o comente l'an fata l'ischit Deu.

Sozu 
Dia cherrer chi tue m'ispíeghes 
si non podet frutare su suore. 
Chie trabagliat a bentu in favore 
mezorat e irrichit, non lu neghes. 
No nelzas pòberu a unu pastore 
ch'at chentu 'acas e milli 'elveghes. 
E poi po aggiudu in aggualu
li cheres dare pastura 'e regalu.

Seu
Deo ja lu connosco cuss'ímpreu 
proite l'apo fatu in gioventura. 
M'ammento sa disgrascia 'e babbu meu 
cando fateit un'annada dura: 
prite no at pagadu sa pastura 
l'an pignoradu su masone intreu. 
Tue no cheres cussu bene abberrer 
ca su tempus de tando dias cherrer.

Sozu 
A Pagare pasturas e istulas 
sacrosantu lu creo eo unu fine 
prite costrínghes a calchi machine, 
de curregger sas penas ti nd'isbulas. 
Pensa a sos Caos e a sos Casulas 
it'ana cumbinadu in Cossoine. 
E como a cussa legge rendes vantu: 
Chie in galera e chie in campusantu. 

Seu 
Cussos an agatadu sos burricos 
comente in ater'era fit sa zente. 
Dae pianta cherìana sicos 
gai l'aian fata diferente.
A bella posta l'an fatu sos ricos 
pro aitzare sa pòbera zente. 
Ma sos chi faghen de cussa manera 
che dian cherrer postos in galera.

Sozu 
Un'aterun'otava fato ancora:
de cussa legge non ti nde innamores 
ca como parin rosas e fiores 
ma sa fine non s'est bida in cust'ora 
prite s'an a bochire tra pastores 
e-i sos rícos ti che faghen fora. 
E sos terrinos gai regalodos 
sunu sa manna po sos avocados.

Seu 
Ja l'ap'intesu ch'in buldellu sunu 
contr'a pastores e afituarios.
Ma sun passados sos tempos contrarios 
e bidu an mesu atatu su dejunu. 
Nara, pro gai sos propietarios 
si an a impicare a unu a unu.
Ca si sighin sas legges de decoro
benin a s'impicare a manu insoro.

Sozu 
A mi la lassas sa furca e-i s'impicu
e pone in sos chelveddos sos giuditzios.
Si su giustu 'e cumprender as aficu
bi nd'at chi s'an ispesu totu in vitzios
e calicunu est diventadu ricu
tota vida faghinde sacrifìtzíos.
e no lu contes conte o principinu
si tenet barant'etres de terrinu.

Seu 
Deo no chelzo 'etare su bandu
nemmancu cun sos ricos fato gherras.
Ma como paret chi a totu sas perras
che lis ana leadu su cumandu.
De ricos bi nd'at meda chi sas terras
serradas si las an a contrabbandu
o l'an connotu pro lascitu e donos
poi si sun fatos sos padronos.

Sozu 
S'esordiu 'e finire est su momentu 
ma ti naro e riflétibbi a puntinu 
chi cussa legge fata in Parlamentu 
est poninde a sos pòberos pedinu. 
Sun in Sardigna su trinta pro chentu 
chi non tenen vint'etres de terrinu. 
E cussos betzos sena bestiamine 
los cundennas a morrer de su fàmine. 

Seu 
Da ch'as finidu fino deo puru 
pro no annoiare in sa piata.
Ma est finida s'era pius ingrata 
de cando trabagliain a s'iscuru 
e-i sa legge est fata e bistat fata 
pro chi s'iscudan sa conca a su muru. 
No creo su pastore chi si tochet: 
chie si cheret bochire si 'ochet.